
AM FAIGH A' GHAIDHLIG BAS? 



Tha mòran sluaìgh am beachd an diugh 

Nach 'eil ar cànain slàn, 
Nach f hada chluinnear fuaim a guth, 

Nach tèid i choidhch' na 's fèarr ; 
Gu 'm bheil an aonta bh' aic' air ruith, 

Nach tog i ceann gu bràth ; 
'S a dh'aindeoin buaidh Mhic-GiUe-Dhuibh, 

Gu 'm feigh a' Ghàidhlig bàs. 

Tha siol nan sonn 'gan cur air chùl, 

'S am fearann 'ga chur fàs; 
Tha fèidh is caoraich air gach stùc 

Mu 'n robh na laoich a' tàmh ; 
Tha cinneach eil' air teachd do 'n ùir 

'S ag èirigh suas 'nan àit, 
Tha toirt am bòidean air gach dùil 

Gu 'm faigh a' Ghàidhlig bàs. 

Àn leig sinn eachdraidh chaomh ar tìr 

À sgriobadh de gach clàr, 
'S a' Ghàidhlig chòir a chur a dhith 
^ Le linn nach^ tuig a gnàths ? 
À' chànain aosda, ghlòrmhor, bhinn 

À dhùisgeadh fuinn nam bàrd, 
Àm fan sinn diomhanach gun suim 

Is daoi 'ga cur gu bàs ? 

Dùisg suas, a Ghàidhlig, 's tog do ghuth ; 

Na biodh ort geilt no sgàig ; 
Tha ciadan mile dileas duit 

Nach diobair thu 'sa bhlàr ; 
Cho fad 's a shiùbhlas uillt le sruth 

'S a bhuaileas tuinn air tràigh, 
Cha 'n aontaich iad an cainnt no *n cruth 

Gu 'n tèid do chur gu bàs. 

À' chainnt a dh' fhoillsich cliù nam Fiann 

'S an gaisge dian 's gach càs ; 
Tha 'n euchdan iomraiteach bho chian 

Ag àrach miann 'nan àl ; 
Na leòghainn threun nach d' thug le fiamh 

An cùlaibh riamh do nàmh, 
Tha iomadh gleann is cnoc is sliabh 

A' luaidh air gnlomh an làmh. 

Cha 'n eòl dhuinn cèarn an ear no 'n iar, 

No fonn mu 'n iadh an sàl, 
Nach fhaighear cuid an sin de 'n siol 

A' liadachadh 's a' fàs, 



AM FAIGH A' GHÀIDHLIG BÀS. 



Tha g altrum suas, le dùrachd dhian, 

Gach sgialachd agus dàn 
A bhiodh an sinnsearan a* snlomh 

An tir nan sliabh 's nam bàgh. 

Ach 's gèarr a bhios an ùine triall 

Gu 'm faic sinn, mar is àiU, 
A' Ghàidhlig mhùirneach, mar ar miann, 

An cathair inbhich, àird, 
A' sgaoileadh eòlais, tuigse 's ciall 

Bho h-ionmhasan nach tràigh, 
'S a' taisbeanadh le neart a rian 

Nach tèid i 'n cian so bàs. 

Sin togaidh i le buaidh a ceann ; 

Le aoibhneas, ni i gàir ; 
A teudan gleusaidh i gu teann 

Le cridhe taingeil, làn, 
Gu *n cluinn mac-talla feadh nan gleann 

Gach doire 's allt cur fàilt', 
'S an osag chiùin air bàrr nam beann 

A' giùlan fonn a dàin. 

Ach buaidh is piseach air na laoich 

Tha seasmhach air a sgàth, 
Chaidh àrach ann an tir an f hraoich, 

Ge sgaoilt' an diugh an àl ; 
Ged chaidh an sgapadh air gach taobh, 

Cha chaochail iad an gnàths ; 
Cha 'n fhàs an eachdraidh lag le aois, 

'S cha 'n f haigh a' Ghàidhlig bàs. 

AN SRUTHAN. 

Chunnaic mi 'n sruthan ag èirìgh *sa mhunadh 
'S a' triall air a thurus feadh ghlumag a' chàir ; 

A' fiaradh a' mhuUaich 's a* siaradh na tulaich 
Ag iamddh le bruthach, 's a thurus gu tràigh. 

A shruthain, air t* athais. Nach dean thu rium mailis ? 

Dè aobhar do chabhaig ? Fan tamull mar thà. 
Na cluanagan uaine an achlais nam fuar-bheann 

Cur cagar *nad chluasan thu ghluasad gu fàil. 

Chunnaic mi 'n sruthan a' tèamadh a* bhruthaich 
Gu mear a' cur chur dheth 'sna buinneachan blàth ; 

A' ruith mu na stacain, a' leum bhàrr nam bacan, 
Is eòin bheag na h-ealtainn ri caiseamachd dhà. 

A shruthain, a shruthain, nach dean thu rium fuireach ; 

'S gur goirid an turus o mhunadh gu tràigh ? 
Nuair ruigeas tu 'n rèidhlean cha bhi thu cho èibhinn : 

Theid maille 'sa cheum sin tha eutrom an tràth-s'. 

Chunnaic mi *n sruthan gu cianail a' siubhal, 
A' chuing air a mhuineal, 's e umhal air fas ; 

A* gluasad gu dubhach an amar dubh giubhais 
A thionndadh na cuibhiU aig muileann a' ghràin. 

A shruthain, a shruthain, gur mise tha duilich 

A' sealltainn na buil' gus na chuireadh thu 'n tràth-s', 

Do bhùm air a thruaiUeadh, do shruth air a bhuaireadh, 
Is barrag na druaipe mu ' bhruachan a* snàmh. 

Chuimaic mi 'n sruthan seach baile nan tnraid 
A' giùlan nan luingeas bu truime gu sàil ; 

Air caochladh cho buileach an aogas 's an cruitheachd 
O *n chaochan a chunnaic mi sruthadh troimh 'n chài\ 

A shruthain, a shruthain,mo bheannachd a'd chuideachd; 

Cha 'n f hada ceann-uidhe nan uile bho d' chàs : 
Tha fuaima'chuain bhith-bhuaina'd chluasana'dinneadh 

Gur suarach an t-slighe 's i 'n giorrad a' fàs. 

Tha feasgar an latha a' tarruing am fagus, 

An cala 'san t-sealladh 'san gabh thu gu tàmh ; 

Ach faicear thu fathast air sgiathan na maidne 
Gun smùr no gun smal ort mar chanach a' chàir. 



MO CHOIVIHNUIDH TAOBH AN T-SAIL 

Cha 'n f huirich sruth ri bàta ; 

Cha 'n f huirich là ri rìgh ; 
Na bliadhnachan 'gar fàgail 
A dh' aindeoin spàim is strìth ; 
Ach 's tric gheibh m' inntinn tlàths 
'S mo chrldh' o fhuarachd blàths 
Ann an cuimhne caidir m' òige 
'S mo chòmhnuidh taobh an t-sàil. 

Air iomadh uair 's mi 'm ònar, 

'Nan cròilean chì mi chlann, 
Le greim air cirb an còtain 

A' còmhlachadh nan tonn, 

A' beadradh ris na stiU 
'S a' chòbhraig de na mill : 
Qur a cuimhne caidir dhòmhsa 
Mo chòmhmiidh taobh an t-sàil. 

Nuair dhìrìnn ris an stùcan, 
O 'm faicinn lùb a' chaoil, 

'm biodh am bàta stiùradh 
*S i giùlan luchd mo ghaoil, 

Le toradh cuain is àgh 
Qu 'm buannaicheadh i 'm bàgh : 
Qur a cuimhne caidir dhòmhsa 
Mo chòmhnuidh taobh an t-sàil. 

1 tighinn ri fuaradh ealamh 

Fo iùl nan gallan suairc 
Air nach cuir geamhradh ainnis, 
Air nach cuir gailleann fuachd ; 
Spriot o sròin 'na deann, 
Rolag gheal fo ceann : 

Qur a cuimhne caidir dhòmhsa 
Mo chòmhnuidh taobh an t-sàil. 

B' e 'n sòlas còmhradh cagailt 

'Sa chòmhlan gheanail, ghrinn ; 
Bu taitneach sgeul o 'n aithris, 
No duan le caithream binn, 
Toirt aiteil de na bh' ann 
Q chian an tìr nam beann : 
Qur a cuimhne caidir dhòmhsa 
Mo chòmhnuidh taobh an t-sàil. 



AN GLEANN 'SAN ROBH MI ÒG. 



Nuair thilgeadh beinn a dubhar 

Air coiU fo duiUeach gorm, 
Dè dh' f hàgadh m' inntinn dubhach ? 
Dè chuireadh mulad orm ? 
'S mo leannan caomh ri m' thaobh, 
Leinn f hèin fo sgàil nan craobh : 
Gur a cuimhne caidir dhòmhsa 
Mo chòmhnuidh taobh an t-sàil. 

OflAHOiri 

Mar chuairt feadh chluan nan dithean 
Tha chuimhn' do m' inntinn tlàth ; 
Ged 's tric mo chridhe 'g Innseadh 
Nach till sud rium gu bràth. 
Mo bheannachd leis na bh' ann 
An tir nan sruth 's nan gleann : 
Gur a cuimhne caidir dhòmhsa 
Mo chòmhnuidh taobh an t-sàil. 



AN GLEANN 'SAN ROBH MI OG. 

Nuair phiUeas ruinn an samhradh, 

Bidh gach doire 's crann fo chròic ; 
Na h-eòin air bhàrr nam meanglan 

Deanamh caithreim bhinn le 'n ceòl ; 
A' chlann bheag a' ruith le fonn 

Mu gach tom a' buain nan ròs : 
B'e mo mhiann a bhi 'san am sin 

Anns a' ghleann 'san robh mi òg. 

'Sa mhaduinn^ 'n am dhuinn dùsgadh, 

Bhiodh an driùchd air bhàrr an fheòir ; 
A' chuthag is gug-gùg aic' 

Ànn an doire dlùth nan cnò ; 
Na laoigh òga leum le sunnd 

'S a' cur smùid air feadh nan lòn : 
Ach cha 'n fhaicear sin 'san am so 

Anns a' ghleann 'san robh mi òg. 

'N am an cruinneachadh do 'n bhuailidh 

B' e mo luaidh a bhi 'nan còir ; 
Bhiodh a duanag aig gach guanaig 

Agus cuach aice 'na dòm ; 
Bhiodh mac-talla freagairt shuas, 

E rì aithrìs fìiaim a beòil : 
Ach cha chluinnear sin 'san am so 

Anns a' ghleann 'san robh mi òg. 

Ann an dùbhlachd ghairbh a' gheamhraidh 

Cha b' e am bu ghainn' ar spòrs ; 
Qreis air sùgradh, greÌ3 air dannsadh, 

Greis air canntaireachd is ceòl ; 
Bhiodh gach seanair aosmhor, liath, 

'Q innseadh sgialachdan gun ghò 
Air gach gaisgectch fearail, greannmhor 

Bha 'sa ghleann nuair bha iad òg. 

Bha de shòlas de gach seòrs ann 
Chumadh òigrìdh ann am fonn ; 

Cha robh uisge, muir no mòinteach, 
Air an còmhdach bho ar bonn ; 

Ach an diugh tha maor is lann 

Air gach alltan agus òb : 
Cha 'n 'eil saorsa sruth nam beanntan 

Anns a' ghleann 'san robh mi òg. 

Tha na &rdaichean 'nam fàsach 

Far an d' àraicheadh na seòid, 
Far am bu chridheil fuaim an gàire, 

Far am bu chàirdeil iad mu 'n bhòrd, 
Far am faigheadh coigreach bàidh 

Agus ànrach bochd a lòn : 
Ach cha 'n fhaigh iad sin 'san am so 

Anns a' ghleann 'san robh mi òg. 

Chaochail maduinn ait ar n-òige 

Mar an ceò air bhàrr nam beann ; 
Tha ar càirdean 's ar luchd-eòlais 

Air am fògradh bhos is thall ; 
Tha cuid eile dhiubh nach gluais, 

Tha 'nan cadal buan fo 'n fhòid, 
Bha gun uaiU, gun f huath, gun anntlachd 

Anns a' ghleann 'san robh iad òg. 

Mo shoraidh leis gach cuairteig, 

Leis gach bruachaig agus còs, 
Mu 'n tric an robh mi cluaineis 

*N am bhi buachaiUeachd nam bò ; 
Nuair a thig mo rèis gu ceann 

Agus feasgar fann mo lò, 
B' e mo mhiann a bhi 'san am sin 

Anns a' ghleann 'san robh mi òg. 

FEASGAR FANN FOGHARAIDH. 

Tha 'n abhainn ag ialladh troimh 'n ghleann, 
'S air gach taobh dhi tha àrd-bheanna cas, 

Far an cluinnear mòr thorman nan allt 
A' tèarnadh gu calmarra, bras, 

Nuair a sguabas an doineann am fraoch 
'S air an aonach a dh' aomas an fhras. 

Àch an nochd anns a* choire 's beag ceòl ; 

'S ciùin òrain nan sruthan mu 'n cuairt ; 
Tha gach maol bhinnean caiUte 'sna neòil 

A tha tùirling 's 'gan còmhdach gu luath ; 
Tha gorm-shnuadh an f heasgair 'sa ghleann, 

Agus sìth dol gu àrd-cheann nan cruach. 

Tha feadag ri caoidh air an tom — 

Fead lom, f hada 's cianala fuaim — 
Mar thaibhs' air a sguabadh o n tonn, 

'S e freagairt a trom-ghuth fad uaith, 
No seann-treun a rinn èirigh o n f honn 

'S a chuir lom-sgrios a dhùthcha fo ghruaim. 

O, eala ; O, eala mo ghaoil, 

Thar monadh an fhraoich a' dol seach, 
Tha thu stiùradh gu iar-chuan na gaoith 

'S neòil mhaoth-gheal a' falach do dhreach ; 
'N ann a' freagradh na fairg' tha do ghlaodh ? 

Bheil a h-anail mu d' thaobh tha mar shneachd ? 

Cha chaoidh thu mar mhise 'san am — 
'S iomadh bàrd ann an rann chuir an cèill 

Mar a dh' f hògradh luchdràiteach nam beann 
'S a dh' fhàsaioheadh àros nan treun — 

O, cha chaoidh thu, oir agads* gach am 
Tha còmhnadh na fairge nach gèill. 

Ach c*uime bhi caoidh ? oir cha till 

Ar caoidh-ghuth na gaisgich a dh' fhalbh ; 

Ach sìnte ged tha iad 'sa chill, 

Cha 'n 'eil iad 'sna linntean so balbh, 

Tha 'n gniomhan a' togail an cinn 

'S ag èigh ruinn mar ghuth o na mairbh. 

Cha 'n 'eil air na Gaidheil ach ceò, 
Mar neòil air na slèibhtean ud thall : 

O, mosglaibh gu luath as ar clò 

Is fàsaibh mar òg-choill nam beann ; 

Deanaibh dàsgadh 's na tuitibh gach lò, 
Mar shean-choill, gu mòintich nan gleann ! 



BAS MAIRI. 

Chaochail i mar neultan ruiteach 
Bhios 'san ear mu bhriseadh fàire ; 

B' f harmad leis a' ghrèin am bòidhchead ; 
Dh' èirich i 'na glòir chur sgàil oirr'. 

Chaochail i mar phlathadh grèine, 
'S am faileas 'na rèis an tòir air ; 

Chaochail i mar bhogh nan speuran : 
Shil an f hras is thrèig a ghlòir e. 

Chaochail i mar shneachd a luidheas 
Anns an tràigh ri cois na fairge : 

Dh' aom an làn gun iochd air aghaidh : 
Ghile ! O, cha b' fhada shealbhaich. 

Chaochail i mar ghuth na clàrsaich 
Nuair is drùidhtiche 's is mìls* e ; 

Chaochail i mar sgeulachd àluinn 

Mu 'n gann thòisichear r a h-ìnnseadh. 

Chaochail i mar bhoillsgeadh gealaich, 
'S am maraich fo eagal 'san dorcha ; 

Chaochail i mar bhruadar milis, 

'S an cadlaiche duilich gu 'n d* f holbh e. 

Chaochail i an tùs a h-àiUe : 
Cha seachnadh Pàrras as fèin i ; 

Chaochail i — O, chaochail Màiri 

Mar gu 'm bàitht' a' ghrian ag èirigh. 



AN T-EUN-SIUBHAIL 

O, 's sgairteil buille bras do sgiath, 
'S tu greasad dian thar chuan, 
Eòin bhig chuir cùl ri dùthaich chèin 
'S a ghabh an t-astar mòr leat fèin 
Qun laigse crìdh' roimh 'n doininn thrèin 
Nuair 's àirde geum nan stuagh. 

Thii'd aonaran 's an speur 'na smùid 

A* mùchadh grèin an àigh ; 
A* mhuir fò ghruaim 's a tonnan sgìth, 
Gun chlos ri gaothan garg a* strith, 
Am fànas dorch le ceathach mìn — 

Co dh' innseas c' àit' eil tràigh ! 

Gun ghuth 'gad chòir their riut bhi treun 

Ach beuc nam mòr-thonn àrd ; 
Gun ruith-rath'd air an laigh do shùil, 
Gun neach no ni a bheir dhuit iùl : 
O, *s cinnt tha spiorad gràidh dhuit dlùth 

'Gad stiùradh dh' oidhche 's là. 

O, buail do sgiath gu cas, 's do dhùil 

Ki doire dlùth is ceòl ; 
Gun eagal ann ad chiidh', no smuaia 
Gu 'n tig ort ceò is seachran cuain, 
No 'n àird na h-oidhch' gu 'n laigh ort suain 

'S gun àite tàimh 'gad chòir. 

Dean cabhag, dèan, gu gleann nan craobh, 
'S thig fois an dèigh a' chruais ; • 

Is coma 'n sin, fo 'n oidhche chaoin 

Ged chi thu anns an aisling f haoin 

Trom f hairge ruith, 's ged thig a glaodh 
Mar ghuth na h-aoidh gu d' chluais. 

DIREADH 'S A' TEARNADH NAM 
BEALAICHEAN. 

Direadh 's a' tèamadh nam bealaìchean, 

Ho rò, 's aigeannach mi ! 
Ged rachadh an saoghal gu gearan, 

Cha leig mise smal air mo chridh'. 

Ag imeachd gun solus, gun soiUse 
Fo dhubhar nan coiUtean leam fèin, 

Cha 'n fhaic mi le dorcha na h-oidhche 
Ach dealan a* sitheadh troimh 'n speur. 

Cluinnidh mi 'n f hairge ri borbhan, 
Comh-fhreagairt ri torman nan dos ; 

Cluinnidh mi braighlich nan aimhnean 
Comh-fhreagairt ri raoicich nan eas. 

Nuair dh' fhosglas dorus nan speuran 
'S a bhoillsgeas an dealan o 'n iar, 

Chi mi na neòil dhubha taomadh, 
Is saoghal fo thaosgadh nan sian. 

Feuch a nis beithir na beucaich 
A' sracadh nan speuran le fuaim ! 

'S ann shaoil leam nuair chuala mi 'n riasladh 
Gu 'n tuiteadh an iarmailt a nuas. 

Ged is uamhasach dhòmhsa bhi 'g imeachd 
'Nara aonar gun ghealach, gun ghrian, 

Tba m' aigne gim chùram, gun eagal, 
'S mo chridhe gun teagamh, gun f hiamh. 

Dè chuireadh fiamh orm 'sa chunnart ? 

Nach 'eil mi an cuideachd mo Dhè ? 
Le cridhe nach meataich fo àmhghar, 

'S gun ghamhlas do neach tha fo 'n ghrèin. 

Ach chi mi solus gun luasgan 

Aig ìochdar a' chruachain ud thall ; 

Dreòs na cèir ann an uinneig : 

'S e dèarrsadh mar rionnag a th' ann. 

O 'n fhuair mi reul-iùil air an rathad, 
'S mi cinnteach gu 'n d' amais mi g^ann, 

Theid mi le sunnd thar a' chaislein, 
Ged tha mi car airtnealacb, fann. 

Kuigidh mi dorus mo charaid, 
Gun chùram, gun f harral, gun sprochd ; 

Bidh esaii le ioghnadh a* farraid 

" J)è chuir an rathad thu 'n nochd ? " 

" Ciod è chuir thu nall thar a' chreachainn, 

Gun uiread is breacan g' ad dhion ? 
Gach dùil anns na speuraibh an aimhreit : 

'S mòr m' eagal gu 'n do chaill thu do chiall ! " 

Sunndach a thèid mi do 'n leabaidh 

'S a gheibh mi mo chadal le suain ; 
Mochthrath 'n am èirigh 'sa mhaduinn 

Cha 'n fhaic iad mo mhala fo ghruaim. 

AM FONN. 

O, sud am fonn a chuala mi 

An uair a bha mi òg, 
Mi *n cluain ri uchd mo mhàthar 

'S mo chridhe snàmh 'na ceòl ; 
'S nuair chuala mi a rithis e 

Aig nighinn ghil nam bò, 
Gu 'n d' thàlaidh i mo chridhe leis, 

'S mi mireagaich mu 'n chrò. 

Bu tric, o sin, 'ga chlàistinn mi 

Mu eadradh, àrd-thrath nòin, 
'S mi beadradh air an àirigh 

Bi mo Mhàiri àillidh, òig ; 
No feadh nan glacag fàileanta 

'San tàrladh dhuinn, gun ghò, 
Bhi coinneachadh, gu mànranach, 

Fo sgàilean choill nan cnò. 

Ach b' èiginn dòmhs* an àirigh 

Agus Màiri chur air chùl, 
Is siubhal fad o 'n àite sin 

'San robh mo ghràdh is m* ùidh, 
A sheasamh anns na blàraibh 

'N aghaidh nàmhaidean ar dùthch' ; 
'S an latha dh' fhàg mi 'm bràighe, 

Bi ! bu chràiteach m' aigne brìiit' ! 

O, sud am fonn a chuala mi, 

'S a chuaileanaich mu m' chrìdh', 

Is tric a dhùisg dhomh sealladh 
Air mo leannan 's air mo thir ; 



NA GAIDHEIL AN GUAILLIBH A CHÈILE 17 

An uair a bhithinn airtnealach 

'Nam chairtealan le sgios 
Gu 'n taislicheadh e m' anam 

Nuair a chanainn e leam f hin. 

Àch thog am fonn an tràth so dhomh 

Fàth cànrain agus bròin ; 
Oii* dhùisg e iomhaigh Màiri 

Is mo mhàthar 's iad fo 'n fhòid, 
Gach caochladh agus sàrach' 

Thàinig air na Gaidheil chòir 
O *n am 'sna bhuail an dàn ud mi 

Le gràdh nuair bha mi òg ! 



NA GAIDHEIL AN GUAILLIBH A CHEILE. 

Do làmh dhomh, a charaid, 

Oir 's Gaidheil a th' annainn 
D* an còir a bhi tarruing ri chèile ; 

Is bràithrean sinn uile, 

'S cha dean e feum tuilleadh 
Bhi roinnte 'nar buidhinnean eudmhor ; 

'Nar buaireadh air uairibh 

Do 'n choimheach mhi-shuairce 
Tha 'g iarraidh le cluain a thoirt beud oirnn ; 

Ar sreathan air fuasgladh 

An àite bhi gluasad, 
Mar 's dùth dhuinn, an guaillibh a chèile. 

Tha chuiseag so-aomaìdh 

Do 'n oiteig is faoine 
Thar monadh is raon a bhios sèideadh ; 

Ach seall oirre snlomhte 

Àm meadhon an t-siomain : 
Gu 'm bacadh a righnead an steud-each. 

Sud earail bu chòir dhuinn 

Bhi *g aithris an còmhnuidh 
'S a' tarruing as eòlas chum feum dhuinn : 

Ma 's math leinn bhi buadhmhor, 

Is fheudar bhi gluasad, 
Mar 's dùth dhuinn, an guaillibh a chèile. 

Tha eachdraidh ag ìnnseadh 

Mu mhòrachd ar sìnnsir 
'S gu 'n robh iad 'nan linntibh-san treunmhor ; 

An cliù a thaobh dilse 

Cha leigear air dhìochuimhn 
Gus an sguirear de sgriobhadh 's de leughadh. 

Ach 's beag ni e dh' fheum dhuinn 

Bhi luaidh air am beusan 
Mur bi sinn fhèin gleusda chum euchdan, 

Ar giùlan fior-uasal, 

Ar n-onoir gun truailleadh 
'S ar gluasad an guaillibh a chèile. 

'S i tìr nam beann àrda 

'San d* fhuair sinn ar n-àrach, 
An dùthaich is àille fo 'n ghrèin leinn ; 

'S i Ghàidhlig a' chànain 

A dh' ionnsuich sinn tràthail 
Bi briathraibh ar màthar ag èisdeachd ; 

'S e 'm fraoch bharr a' mhonaidh 

Ar suaicheantas dosrach — 
Cò 'n Gaidheal nach nochdadh mòr-»spèis da ! 

Gach àbhaist is dual dhuinn, 

Ma 's airidh iad, suas leò ! 
Ach gluaismid an guaillibh a chèile. 

Nis leagamaid miothlachd 

Is togamaid flor-ghradh, 
Is cleachdamaid dicheall is geur-chuis 

A rèiteachadh cùisean 

Ar cinnidh 's ar dùthcha, 
Gun smaointinn air tionndadh no gèilleadh ; 

E mar bhòid is mar bhriath'r dhuinn, 

Ma 's tràill no ma 's triath th' ann 
Tha bagairt no miannachadh beud oimn, 

Gu 'n cas sinn a suas ris, 

Toirt buaidh as gach cruaidh-chàs 
Le bhi gluasad an guaillibh a chèile. 

AM MARAICHE 'S A LEANNAN. 

O, 's mairg tha 'n diugh feadh garbhlaich 

'S ri falbhan am measg fraoich, 
Is gaithean grèin* gu h-òr-bhuidh 

A' dòrtadh air gach taobh ; 
Qu 'm b' fhèarr a bhi air bàrr nan tonn 

Air long nan cranna caol, 
*S a' faicinn nan seòl ùra 

Bi sùgradh anns a' ghaoith. 

O, f hleasgaich òig, gur gòrach leam 

Do chòmhradh anns an uair : 
An fhraoch-bheinn ghorm 'ga samhlachadh 

Bi gleanntan glas a' chuain ; 
Gur tric is aobhar caoinidh leam 

A h-aon d' an d' thùg mi luaidh 
Bhi as mo shealladh fad air falbh 

Air bharraibh garbh nan stuagh. 

A righinn òg d* an d' thug mi gaol, 

B' e bhi ri d' thaobh mo mhiann ; 
O 'n cheud là riamh thug mi dhuit spèis 

Bu tu mo reul 's mo ghrian ; 
Ach taobh ri taobh, a luaidh, ri d* ghaol, 

Tha m* aigne 'g aomadh riamh 
Qu marcachd nan tonn dùbhghorm 

A dh' aindeoin dùdlachd shian. 

O, leam bu mhiann a bhi 'san luing 

'S an stiùir a bhi *nam làimh, 
An uair bhios muir gu.nuallanach, 

*Na glinn 's 'na stuaghan àrd, 
A' brùchdadh barra-gheal fo a sròin, 

*S le crònan seach a sàil, 
I 'g èirigh eutrom air gach tonn, 

Is fonn oirre ri gàir. 

I 'g èirigh eutrom air an t-snàmh 

Mar eala bhàn 'sa chaol, 
Gach sgòd aice am mach gu cheann 

'S gach seòl a' tarruing gaoith ; 
I falbh le cuinnean fiata 

Thar tuinn a b' f hiadhaich gaoir 
Mar steud-each crùidheach, uaibhreach, 

A thug mu chluais an taod. 

Is ged a bhrùchdadh gaothan oirnn 

Le neart nam faoilteach fuar, 
Is toirm na bagairt bhàsmhoire 

Bhi 'm bàirich àrd nan stuagh, 
Le murrachd mhaith is cùram 

Qheibh an iùbhrach ghasd a' bhuaidh ; 
'S thig fearalachd is mòralachd 

Ki linn na còmhstrith chruaidh. 

'S an uair a thigeadh sìochainnt 

'S a bhiodh grian a' dèarrsadh caoin, 

Gu 'm b' aotrom bhi le ceòl is sunnd 
Cur siùil ri slatan caol ; 

'S an uair a bhiomaid diomhaiiach, 
Mo dhriamlach thar a taobh, 

Is mi gu h-ait a' seinn le fonn 
*' A nighean donn, mo ghaol." 

O, òigeir ùir, nach èisd thu rium ? 

Ged *s mòr do spèis do 'n chuan, 
Cha mhair an òige daonnan ; 

'S nuair thig an aois le gruaim, 
Gur bochd an obair seann-duin' 

Bhi mach feadh ghreann nan stuagh 
Fo chathadh geal nam bòc-thonn 

Tre 'n oidhche reòidhte, fhuair. 

O, 's mairg, ri dorchadas is stoirm, 

Bhios air a' chladach leis 
Na gàirdeanan bha làidir 

Air fàilneachadh gun treis, 
Tigh-soluis air an f huaradh 

Is gaotli is cruaidhe fead 
'Gan sparradh chum an fhuaraidh, 

'S an long mu 'n cuairt cha leig. 

O, ainnir dhonn, na sil do dheòir 

Mu bhròn nach tig a choidhch' ; 
Tha 'n Tl a' riaghladh air a! chuan 

Tha riaghladh cluaintean fraoich ; 
Is ged, a luaidh, a thriallas mi 

Gu oirean cian an t-saoghail, 
Le Thoil-san thig mi sàbhailte 

Gu broilleach blàth mo ghaoil. 

Is ged is goirt an dealachadh 

Bidh an coinneachadh d' a rèir ; 
'S ar cridheachan an dealas ùr 

A' dlùthachadh ri chèil' ; 
An gaol gun mheirg, gun fhàilneachadh 

Ach, mar a bha, gun bheud ; 
Gach turus-cuain 'ga ùrachadh, 

A mhùimeag a' chùil rèidh. 



AN T-EILEAN SGITHEANACH. 

Air Innsean na Grèig is àiir 

Tha luaidh nam bàrd nach gann ; 
B* e m' ulaidh-sa riamh na h-Eileanan-iar 

Far an cluinnear cainnt nam beann. 
Tha Itaca, Ciprus is Kòds 

lonmhuinn le clann nam fonn ; 
Ach I-Cholum-ChiUe, 's i gràdh gach fìlidh 

Chaidh altrum an Alba nan sonn. 

Ged 's bòidheach a' ghorm mhuir-dheas, 

Far an cleasaich 'na neart a' ghrian, 
'S ann leam gu 'm b' f hèarr bhi coimhead an t-sàil 

A' briseadh air cladach na h-iar. 
Beinn Shioin, An Aithne, 's An Ròimh 

Faiceam mu 'n tèid mi fo 'n ùir ; 
Ach *s beag mo spèis do bhaile fo 'n ghrèin 

An coimeas ri Eilean mo rùin. 

Ars an coigreach, a* fiosrach dhiom f hèin : 

" Ciod iad na h-ioghnaidh a t* ann ? " 
" Ciod iad nach 'eil," do fhreagair mi deas, 

** Ma tha sùilean gu faicinn 'nad cheann ? " 
Ach bheirinn a' chomhairle dhuit, 

Ma 's duin' thu tha meata 'nad chàil, 
Ma's fuath leat fras, na ruith gu bras 

A choimhead air Eilean mo ghràidh. 

An toigh leat na beanntan mòr, 

Cruachan 'sna neòil gu h-àrd ? 
Coireachan, frlthean, dachaidh an fhireoin, 

'San cluinnear na h-easan a' gàir ? 
An toigh leat na glacagan grianach, 

Innisean sgiamhach nam bò, 
Is uamhan bheir fonn ri guth nan tonn ? 

Siubhail gu Innis-a'-cheò. 

Tha Matterhorn taght' air son chàs, 

Ma 's àiU leat thu fhèin a mhilleadh ; 
Ach cothrom cho saor a ghiorrach do shaoghail 

Gheibh thu air Sgùr-nan-gillean. 
Air cladach an t-Srath chì thu 'n còs 

Mar gheal shneachd reòidht* gun smàl, 
Le lochan dubh fuar, far an tig air uair 

Na maighdeannan-mara a shnàmh. 

An Coir-uisg, chì thu 'n sud fo dhubh-ghruaim 
Cul'-uamhais measg strith nan dùl ; 

Nuair bhriseas an torrunn le fuaim na doininn, 
Is mairg nach lùbadh an glùn ! 

Is chl thu àrd-ioghnadh Chuith-Fhraing, 

Le bhaidealan aibheiseach, mòr, 
'S an Stòrr cho cas, le bhinneinean glas 

Eadar do shealladh *s na neòil. 

Stiùir timchioU nan creagan gu h-iar 

Is chì thu, ag èirigh *sa chuan, 
Triùir Mhaighdeann Mhic Leòid a' seasamh gu stòld* 

Measg ghàirich ghairbh nan stuagh ; 
'S ce b' e àite an toir thu do cheum 

Chl thu le ioghnadh ùr, 
A' Chuilfhionn ghorm a' leantainn do lorg 

'S a* sàsachadh fradharc do shùl. 

'S truagh nach robh mise 'nam thriath 

A' riaghladh an Eilean mo chridh' ! 
Thogainn mar b* àbhaist o bhunait Dun-sgàthaich, 

Is gainne 'nam thalla cha bhiodh ; 
An sud dheanainn suidhe mar rlgh, 

'S cha chlaoidhinn mo shluagh gu teann ; 
Cha togainn creach, *s cha spùinninn neach, 

Ach thrusainn do 'n sgoil a* chlann. 

'S ann leamsa bu mhath a bhi ann, 

*S grian shamhraidh a* lasadh an driùchd, 
'Nam shineadh air feur a* coimhead nan neul 

A' cadal air Blàth-bheinn nan stùc ; 
Is chithinn an ceathach a' snàmh 

'S a' lùbadh mu shlios nan cruach ; 
'S a ghnèith 'nam aire bhiodh fonn na mara 

'Gam thàladh gu foisneach gu suain. 

'San f heasgar, nuair thèarnas a* ghrian 

Gu rìoghail 'san iar gu tàmh, 
Air muUach nam beann mar mhìle lann, 

Bidh boillsgeadh nan gathan àigh ; 
'S gach dubh-sgòrr a* dèarrsadh gu cas 

Fo lannair nan lasraichean òir, 
Gu h-àrd *san speur eadar talamh is nèamh : 

Sealladh na maise 's na glòir ! 

'S taitneach measg chomunn a' bhlàthais 

Bhi suidhe 's mo chàirdean ri m' thaobh ; 
Ach na 'm bu leam iteag, 's mi theicheadh an tiota 

Do 'n Eilean Sgitheanach chaomh. 
An t-urram aig cathair Dhùn-Eideann — 

*S mi f hèin a sheinneadh a cliù — 
Achthigeadhansamhradh,'s bidh mise'namdheann-ruith 

A' greasad gu Eilean mo rùin ! 



LOCH DUTHAICH. 

Fàilt' ort, a Loch-Duthaich, fàilt' ort ! 

Na 'm bu bhàrd a rèir mo dhùrachd 
Mise 'n diugh, gu fonnmhor, sàr-ghrinn, 

Fhìor loch àluinn, bheirinn cliù ort. 

Mar naoidhean gu ciùineil *na chadal 
An taice uchd dubhach a mhàthar ; 

'S tric aghaidh na mara mach gruamach 
Is tusa 'nad shuain-chadal sàmhach. 

A* bhirlinn a' teicheadh o *n doininn, 
Cha 'n ainmic 'nad rathad-sa stiùradh, 

'S tu tabhairt di beatha gle chàirdeil 
Gu fasgadh do bhàghannan ciùine. 

*S beag ioghnadh gach beinn tha mu 'n cuairt diot 
Bhi sealltainn a nuas ort gle spòrsail ; 

Cha mhinic chì stuaghan cho àluinn 
lad fèin ann an sgàthan cho òirdhearc. 

O, gu bhi trath oidhche 'gan coimhead 
'Nan seasamh an rathad nan reultan ; 

No le uaiU togail suas an cinn òrbhuidh 
Iluair tha ghrian 'san ear ròsaich ag èirigh ! 

A bhuachaiUe bhig air an raon ud, 

Leig dhiot a bhi tèamadh na 's dlùithe ; 

An fheudail ud chl thu fo *n aigeann, 
Cha robh iad riamh agad fo d* chùram I 

A* trusadh nan dearc air a' bhruthach, 

Eisd ! èisd ciod is bruidhinn do 'n phàisd ud : 

" Tha coille an ìochdar Loch-Duthaich. 
A bhràthair, bheil cnuthan a' fas innt* ? " 

A Dhùin ud — sean lùchairt Clann Choinnich — 
Dh' f hàg aois iomad sgar ann ad chliathaich ; 

A thannais nan làithean a thrèig sinn, 

Cha *n ioghnadh 'nan dèigh thu bhi cianail. 

'S tu 'n sin 'nad aonar nad sheasamh 

Mar Oisean an dèigh na Fèinne ; 
Tim bheag 's bidh do cheann anns an t-sàile : 

A Dhùin, tha làmh làidir an èig ort ! 

Cha tearc ann ad f hochair, ma 's fìor dha, 
Chì *n t-iasgair, a* dlreadh o 'n f hairge, 

Cruth maighdinn fo shoiUse na gealaich, 

'S i seinn — 'n e, Dhùin-Donnain — do mharbhrann ? 

Tha claisteachd g\è gheur aig an iasgair : 
'Na bheachd-san *s e iargain a h-òrain 

A leannan bhi uimpe fks suarach 
'S tè eile gu guanach 'ga phògadh ! 

O, allta is sunndaiche siubhal 

Ri leathad nan leitrichean uain ud, 
Cha 'n ioghnadh leam idir le 'r crònan 

Loch-Duthaich bhi 'n còmhnuidh 'san t-suain so. 

An so sibh gu borbhanach, sèimheil 

A' gluasad measg fraoich agus fàs-choiU ; 

An sud sibh, mar bhoillsgeannan grèine, 

Geal-steallach, borb-leum feadh nan àrd-chreag. 

Sgùr-Orain, cha 'n ioghnadh an iolair 

Bhi 'n dèigh air bhi 'g itealaich dluth ort ; 

Sud shuas thu, le d' cheann anns an iarmailt 

'S gach beinn 'n ear 's an iar toirt dhuit ùmhlachd. 

Feuch farum na seilge 'nad choire ! 

Tha 'n làn-damh 'na shiubhal tre 'n mhòintich, 
'S mac-talla 'ga fhàgail fèin bodhar 

A* freagairt nan gadhar 'san tòrachd. 

Ciod è ged tha chàileachd-san fallan ? 

Ciod è ged mar dhealan tha 'luathas ? 
'S e siùbhlaiche *n f hirich a ghèilleas : 

'S e foill, a laoich thrèin, a thug buaidh ort ! 

Loch maiseach nan gorm-chrioch do *n luaithe 
*San earrach thig cuach agus smeòrach ; 

Loch bradanach, sgadanach, ciùineil, 
C(5 'n teangadh bheir cliù mar is còir ort ! 

Loch suaimhneach nani bruach far am minic 
Ceol pìoba nan ribheidean sàr-ghrinn, 

'S cliù bhàrda air òighean caoin-chruthach : 
Slàn^ leat, a Loch-Duthaich, nis, slàn leat ! 



AM FIADH. 

O, c' àit' am facas a* falbh air faiche, 

A' siubhal leacainn no 'g astar slèibh, 
Le bhian dearg maiseach, le sheang-chruth bras-mhear, 

Bu bhòidhche pearsa na mac an fhèidh ? 

A chuinneaii fiata 'sa ghaoith, 's e dian-ruith 
Feadh thoman riabhach nan cian-bheann ceò ; 

Le àrd-uchd àluinn, le chabar cràcach, 
'S le eangaibh sàr-chlis an am na tòir. 

Qur binn a'm chluasaibh an langan uaibhreach 
A thig o 'n ruadh-ghreigh o 'n chruachan àrd ; 

Qur grinn air fuaran an eilid chuannda, 

'S a laogh mu 'n cuairt di ri luaineis bhàith. 

An cluas gu claisteachd ; an sùil gu faicinn ; 

An cinn 's an casan comh-ghrad gu lèir. 
B' i 'n obair uasal a bhi 'gan cuartach 

'S a' caitheamh luaidhe le buaidh 'nan dèigh. 

Gur tric a dh* èirich mi shiubhal slèibhe 
Roimh shoiUse grèine, 's a rinn mo làmh 

An làn-damh nuallach a chur 'na thuaineal 
'S a thoirt gu h-uallach o *n fhuaran bhlàr. 

Ach, nis o 'n ghèiU iad, mo neart 's mo spèireid, 
'S nach dean mi èirigh ach mall gu triall, 

Cha tog mi aonach le gadhar aotrom, 

'S cha dèan mi faobhach air sraod nam bian. 



A GHLINN UD SHIOS. 

A ghlinn ud shios, a ghlinn ud shìos, 
Qur trom an diugh mo shùil 

A' dearcadh air do lagain àigh 
Mar b' àbhaìst doibh o thùs. 

Tha do choiUtean fathast dosrach, àrd, 

'S gach sìthean àiUidh, uain ; 
Is fuaiin an lùb-uillt nuas o d' fhrlth 

'Na shuain-cheòl sìth a'm chluais. 

Tha 'n sprèidh ag ionaltradh air do mhàgh ; 

Na caoraich air an raon ; 
Tha churra 'g iasgach air do thràigh, 

'S an fhaoileann air a' chaol. 

Tha guth na cuthaig air do stùc, 

An smùdan air do ghèig ; 
Os ceann do lòin tha 'n uiseag ghrinn 

Ri ceilear binn 'san speur. 

Tha suaimhneas anns gach luibh fo bhlàth ; 

Bàidh air gach creig is cluain ; 
A' toirt a*m chuimhne mar a bhà 

'Sna làithean thàrladh uainn. 

Fuaim do chaochain, fead na gaoith 

Is luasgan àrd nan geug 
'G ath-nuadhachadh le còmhradh tlàth 

Nan làithean àigh a thrèig. 

Ach, chì mi t' f hàrdaich air dol sios, 

'Nan làraich fhalamh, fhuar; 
Cha 'n fhaic fear-siubhail bhàrr nan stùc 

Na smùidean 'g èirigh suas. 

Do ghàradh fiadhaich fàs gun dreach, 

Qun neach g* a chur air seòl ; 
Le fliodh is foghnain ann a' fàs, 

*S an f heanntag 'n àite 'n ròis. 

O, c' àit' am bheil gach caraid gaoil 

Bu chaomh leam air do learg, 
A chuireadh fàilte orm a' teachd, 

Is beannachd leam a' falbh ! 

Tha chuid is mò dhiubh anns an ùir, 

'S an t-iarmad fada bhuainn, 
Dh' fhàg mis* a'm aonaran an so 

'Nam choigreach nochdte, truagh. 

'Nam choigreach nochdte, truagh, gun taic, 

'S an acaid ann am chliabh : 
An acaid chlaoidhteach sin nach caisg 

'Gam shlaid a chum mo chrich. 

'Qam shlaid a chum mo chrlch le bròn ; 

Ach thugam glòir do 'n Ti — 
Cha d' thug e dhòmhsa ach mo chòir — 

R a òrdugh bitheam striochdt*. 

Tha lòchran dealrach, daitht' nan speur 

Air tèamadh sìos do 'n chuan, 
Is tonnan uain na h-àirde *n iar 

Ag iadhadh aii; mu 'n cuairt. 



MADUINN SHAMHRAIDH. 33 



Sgaoil an oidhch' a cleòc mu 'n cuairt ; 

Cha chluinn mi fuaim 'sa ghleann 
Ach an cèardabhan, le siubhal fiar, 

Ri ceòl is tiamhaidh srann. 

A ghlinn ud shios, a ghlinn ud shios, 
A ghlinn is ciataich dreach, 

A* tionndadh uait dhol thar do shliabh, 
Mo bheannachd shiorruidh leat ! 



MADUINN SHAMHRAIDH. 

Tha doineann nan speur air sèideadh thairis, 

Tha nèamh is talamh 'nan glòir ; 
Tha gathan na grèin' ag èirigh thall ud 

Cur sgèimh air beannaibh a* cheò ; 
Tha eunlaith na coiU a' seinn le caithream 

Air roinn nam meanganan òg, 
Toirt molaidh do 'n Ti thug dhuinn gach beannachd 

*S a dhion troimh 'n ghaiUinn iad beò. 

Qach doir' agus bruach le *n tuar cho fallan 

'S an gruag air lasadh mar òr ; 
Fo shileadh an driùchd tha smùid na meala 

Cho cùbhraidh bho anail nan ròs ; 
Tha chuthag a' leum feadh gheug a* bharraich 

*S an sprèidh cho mear aig a* chrò ; 
'S na cruinneagan suairce, guanach, banail, 

Le 'n cuachan baìnne 'nan dòm. 

Gach sruthan is allt 'iian deann a' tarruing 

Gu ceann na mara le gàir ; 
Ged bha iad 'sa gheamhradh fann gun anam, 

Bi am na gaiUinn an sàs, 
Tha nise na neòinein bhoidheach, gheala 

Mu 'n còsan tairis a' fàs ; 
'S an seillean a' stòradh lòin gu thalia, 

'S e 'g òl na meala de 'm bàrr. 

Nach maiseach na glinn 's gach ni gun ainnis 

A' cinntinn thairis mu 'n bhlàr ! 
Fo dhubhar nan crann tha chlann ag aithris 

Air rann nan eal' air an t-snàmh ; 
Gach coir* agus sliabh cho sgiamhach sealladh 

'S a' ghrian 'gam faire le bàigh ; 
*S gach lus a bha ciionadh shios fo 'n talamh, 

Le 'n ciabhan glan ris a' bhlàths. 

Tha fois agus sith aig tuinn na mara, 

Cho mìn a' teannadh gu tràigh ; 
Cha 'n f haicear an cìrean millteach, greannach 

'Nan still mu 'n charraig le càir ; 
Na creagan cho uaibhreach shuas mar challaid — 

'S cha ghluais am balla gu bràth — 
Bidh meallan de cheò cur sgleò mu 'm bearradh, 

'S na h-eòin am falach fo 'n sgàil. 

Tha aoidh agus snnnd air.gnùis na cruinne 

Cho ùr fo dhuilteacli 's fo bhlàth ; 
Gun airc no gun èis air sprèidh no duine, 

'S gach rèidhlean uile cho làn. 

Tha aiseag nan lòn gun bhròn, gun mhulad, 

Le h-òran suiUein gu h-àrd ; 
'S theid mise do 'n choill le loinn nan cruinneag, 

A shèinn air luinneig le càch. 



FIOS CHUN A' BHAIRD. 

Tha mhaduinn soilleir, grianach, 

'S a' ghaoth 'n iar a' ruith gu rèidh ; 
^ ha 'n linne sleamhainn, sìochail 

O 'n a chiùinich strith nan speur ; 
Tha 'n long *na h-6ideadh sgiamhach, 

'S cha chuir sgìos i dh' iarraidh tàmh ; 
Mar a f huair 's a chunnaic mise 

A' toirt an fhios so chun a' bhàird. 

So crùnadh mais' a' mhios 

'San tèid do 'n dithreabh treudan bhò 
Do ghlinn nan lagan uaigneach 

Anns nach cuir 's nach buainear pòr : 
Leab-innsè buar nan geum — 

Cha robh mo roinn diubh 'n dè le càch — 
Mar a fhuair *s a chunnaic mise : 

Thoir am fios so chun a bhàird. 

Tha miltean sprèidh air faichean, 

'S caoraich gheal air creachainn f hraoich ; 

'S na fèidh air stùcan fasail 

Far nach truaiUear làr na gaoith ; 

An siolach fiadhaich, neartmhor 
Fliuch le dealt na h-oiteig thlàith ; 

Mar a f huair 's a chunnaic mise : 
Thoir am fios so chun a' bhàird. 

Tha 'n còmhnard *s coirean garbhlaich, 

Còrs na fàirge 's gach grainnseach rèidh, 
Le buaidhesRi blàthas na h-iarmailt 

Mar dh* iarramaid gu lèir ; 
Tha 'n t-seamair f hiadhain 's neòinein 

Air na lòintean feòir fo 'm blàth ; 
Mar a f huair 's a chunnaic mise : 

Thoir am fios so chun a' bhàird. 

Na caochain fhìor-uisg luath 

A' tighinn a nuas o chùl nam màm, 
O lochain ghlan gun ruadhan 

Air na cruachan fad o 'n tràigh, 
Far an òl am fiadh a phailteas : 

'S bòidheach ealtan lach 'gan snamh ; 
Mar a f huair 's a chunnaic mise : 

Thoir am fios so chun a* bhàird. 

Tha Bogha-mòr an t-sàile 

Mar a bhà le reachd bith-bhuan, 
Am mòrachd maise nàduir, 

'S a cheann-àrd ri tuinn a* chuain ; 
A riombal geal seachd mlle : 

Gainmhean sìobt* o bheul an làin ; 
Mar a f huair 's a chunnaic mise : 

Thoir am fios so chun a' bhàird. 

Na dùilean, stèidh na cruitheachd, 

Blàths is sruithean 's anail neul 
Ag altrum lusan ùrail 

Air an luidh an driùchd gu sèimh, 
Nuair a thuiteas sgàil na h-oidhche, 

Mar gu 'm b' ann a' caoidh na bhà ; 
Mar a f huair 's a chunnaic mise : 

Thoir am fios so chun a' bhàird. 

Ged a roinneas gathan grèine 

Tlus nan speur ri blàth nan lòn, 
*S ged a chithear sprèidh air àirigh 

Is buailtean làn de àlach bhò, 
Tha Ile 'n diugh gun daoine ; 

Chuir a' chaora bailtean fàs ; 
Mar a fhuair 's a chunnaic mise : 

Thoir am fios so chun a' bhàird. 

Qed thig ànrach aineoil 

Gus a' chala, s e 'sa cheò, 
Cha 'n fhaic e soiUs o 'n chag«dlt 

Air a' chladach so na 's mò ; 
Chuir gamhlas Ghall air fuadach 

Na tha bhuainn 's nach till gu bràth ; 
Mar a f huair 's a chunnaic mise : 

Thoir am fios so chun a' bhàird. 

Ged thogar feachd na h-Albann 
Is cliùiteach ainra air faich an àir, 

Bidh bratach f hraoich nan Ileach 
Gun dol sios g a dion le càch ; 

Sgap mìorun iad thar fairge, 

'S gun ach ainmhean balbh 'nan àit' ; 
Mar a f huair 's a chunnaic mise : 

Thoir am fios so chun a* bhàiixi. 

Tha tighean seilbh na dh' f hàg sinn 

Feadh an fhuinn 'nan càman fuar ; 
Dh' fhalbh 's cha tiU na Gaidheil ; 

Stad an t-àiteach, cur is buain ; 
Tha stèidh nan làrach tiamhaidh 

A* toirt fianuis air 's ag ràdh, 
Mar a fhuair *s a chunnaic mise : 

" Leig am fios so chun a' bhàird." 

Cha chluinnear luinneag òighean ; 

Sèis nan òran air a' chlèith ; 
Cha 'n f haicear seòid mar b* àbhaist 

A' cur bàir air faiche rèidh ; 
Thug ainneart fbgraidh uainn iad ; 

'S leis na coimhich buaidh mar 's àill ; 
Leis na fhuair 's na chunnaic mise : 

Biodh am fios so aig a' bhàrd. 

Cha *n fhaigh an dèirceach fasgadh, 

No 'm fear-astair fois o sgios ; 
No soisgeulach luchd èisdeachd ; 

Bhuadhaich eucoir, GoiU is cis ; 
Tha 'n nathair bhreac 'na lùban 

Air na h-ùrlair far an d' f hàs 
Na fir rahòra chunnaic mise : 

Thoir am fios so cìmn a' bhàird. 

Loinadh cèam na h-Otha, 

An Lanndaidh bhòidheach 's Boinn Mhic-Aoidh ; 
Tha *n Leargadh ghlacach, ghrìanach, 

'S fuigheall cianail air a taobh ; 
Tha 'n gleann na f hiadhair uaine 

Aig luchd-fuath, gun tuath, gun bhàrr ; 
Mar a fhuair 's a chunnaic mise : 

Thoir am fios so chun a' bhàird. 



MO DHACHAIDH. 

Rachadh treun-f hir an cèin an dèigh sonais is glòir ; 
'S na pòiteirean gòrach 'nan tòir do 'n tigh-òsd ; 
Biodh spìocairean crìonda 'gan iarraidh 'san òr, 
Gheibh mise làn-shòlas 'nam fhàrdaich. 

Seall thall thar an aiseig, am fasgadh nan craobh, 
Am bothan beag glan ud 's e gealaicht' le aol : 
Sud agaibh mo dhachaidh ; 's i dachaidh mo ghaoil ; 
Gun chaisteal 'san t-saoghal is feàrr leam. 

Tha maise an àite ag àrdach a luach ; 
Tha 'n t-sòbhrag 's an neòinean a' còmhdach nam bruach; 
Tha toman 'ga dhionadh o shlon an taobh-tuath ; 
'S mu 'n cuairt air tha cluanagan àillidh. 

Tha nàdur 'san àit' ud a ghnàth cur ri ceòl ; 
Mur e 'n smeòrach 'san duilleach, 's e 'n uiseag 'sna neòil ; 
No caochan an f huarain a' gluasad troimh 'n lòn ; 
No Mòrag ri crònan do n phàisde. 

0,mo dhùrachd 's mobheannachd dhuit,bheanag na loinn, 
Tha fritheal mu m' f hàrdaich 's ag àrach mo chloinn ; 
Do chridhe 's do nàdur gun àrdan, gun fhoiU, 

Ach coibhneas a* boiUsgeadh 'nad bhlàth-shuil. 

Air ciaradh do n fheasgar, 's mi seasgair fo dhìon, 
Mu 'n cuairt air a' chagailt bidh aighear gun dith ', 
Na pàisdean ri àbhachd 's am màthair ri snlomh, 
'S mo chrìdh-s' air a lionadh le gràdh dhaibh. 

Air falbh uam a' mhòrchuis, an t-òr agus cliù ; 
Cha 'n 'eil annta ach faoineas is saobh-ghlòir nach f hiù ; 
Cha n f hàgainn mo dhachaidh 's bean-chagair mo rùin 
Gu bhi sealbhachadh lùchairt le bànrigbinn. 



GUR MOCH RINN MI DUSGADH. 

Gur moch rinn mi dùsgadh 'san ùr-mhaduinn chèit, 
'S a dhìrich mi 'm bruthach gun duin' ach mi fèin ; 
Tha ghrian air a turus aJ siubhal troimh 'n speur ; 
Dealt na h-oidhche a' tùirling thar ùr-dhos nan geug. 

A' direadh an aonaich ri aodann a chùim, 

'S binn torman a* chaochain is aoidheala bùrn, 

Le ròis air gach taobh dheth ag aomadh fo 'n driùchd, 

'S e ri dèarrsadh na grèine ag èirigh 'na smùid. 

'S binn na h-eòin feadh nam preasan gu lèadarra seinn ; 
Tha 'n uiseag làn sòlais ri ceòl os mo cheann ; 
Na ba-laoigh anns a gheumnaich air an rèidhlean ud thall 
'S mac-talla nan creagan 'gam freagairt air ball. 

'S àluinn trusgan a' ghlinne suas gu binnean nan stùc ; 
'S cùbhraidh boltrach nan luibhean 'nam chuinnean mar thùis ; 
Ged 's bòidheach gach doire, 's a' choiUe *sa bhrùchd, 
Ged tha 'm barrach cho ùrail, cha dùisg e mo shunnd. 

An so air faobhar a' mhuUaich gur muladach mi ; 
Ceann-aobhair mo thuiridh leam gur duilich r' a inns* : 
Nach dìrich mi tuilleadh ri munadh 'san tir ; 
Nach dèan mi cùis-ghàire 'n gleann àiUidh mo chridh'. 

Cha 'n 'eil gleannan cho aoidheil ri fhaotainn mu 'n cuairt, 
Le bheanntainnean àrda cur sgàth air o 'n tuath ; 
An dùdlachd a' gheamhraidh gun ghreann air, gun fhuachd : 
Mo sgaradh 's mo chràdhlot bhi 'ga f hàgail cho luath ! 

'S mi ghluaiseadh gun smalan an gleannan an àigh ; 
'S moch a shiùbhlainn a phreasan gun teagamh, gun sgàth ; 
Anns an òg-mhaduinn chùbhraidh 's an driùchd air gach bàrr, 
Nàile ! dhlrinn r' a stùc-bheinn gun chùram roimh nàmh. 

Ach, 's tiom dhomh bhi 'g èirigh 's bhi tèamadh o 'n àird ; 
Cha dean luinneagan feum dhomh, cha dean èigheach dhomh 
Feuch am bàta fo còmhdach aig còmhnard na tràigh, [stàth ; 
Tha gu m' ghiùlan null thairis a gleannan an àigh. 

Bheir mi sùil thar a' bhealaich air na beanntan mu 'n cuairt ; 

So an sealladh mu dheireadh air gleannan is bruach ; 

A' fàgail leibh beannachd, 'n am dealachadh uaibh, 

A' tèamadh an aonaich 's iad mo smaointean tha tmagh. 

A' CHUTHAG. 

Fàilt ort fèin, a chuthag ghorm, 

Le d' òran ceòlmhor, milis ; 
'S e seirm do bheòil 'sa chèitetm òg 

A thogadh bròn o m' chridhe. 

'S ro bhinn leam t' fhuaim 'sa mhaduinn chèit, 

'S tu air bàrr gèig 'san innis, 
No 'm feasgar ciùin aig bun nan stùc 

Nuair bhiodh an driùchd a' sileadh. 

O, innis c' àit' an robh do thriall 

Nuair bha na siantan fionnar ; 
An robh thu 'd thosd, gun chàil, gun toirt 

An còs a'. chnoic fo dhubhar ? 

'S mòr m' fharmad riut, a chuthag chòir; 

Cha dean thu bròn 'nad shiubhal, 
Chionn tha do dhoire daonnan gorm 

'S do chridhe 'n còmhnuidh subhach. 

Ged theicheas tu roimh 'n fhuachd air am, 
Gu 'm faic do ghleann thu rithis ; 

Ach, nuair bheir mise ris mo chùl, 
Cha bhi mo dhùil ri tilleadh. 

'S truagh nach b' urrainn domh leat triall 

Air astar sgiath 'nar dithis ; 
Le caismeachd bhinn toirt fios gach am 

Nuair bhiodh an samhradh tighinn. 

COIRE-BHREACAIN. 

Tha blàithean an òg-mhios a' còmhdach nan glacan ; 

Tha tòic air gach bacan le beairteas an f huinn ; 
Tha coille nan ògan fo lòd a cuid maise, 

Is còisridh na h-ealtainn gu h-ait duinn a' seinn ; 
Gach àille bha riamh an ciar-bheinn nan creachann 

Tha sgaoilte mar bkreacan air leacainn nam fiadh ; 
Is mise 'nam aonar aìr aonach Aird-Bhreacain, 

Mo smuain air na reachdan tha deachte o chian. 
O, 's diomhain an saoghal tha daoine a' mealtainn ; 

Cha mhair e ach sealan, driùchd tairis a' Mhàigh ; 
Aig crìch an là 's àille tha sgàilean 'gar mealladh, 

'S tha ànradh na gaiUinn aig cladach gun dàil. 
Ged 's bòidheach leam f hèin e, 'n am èirigh na grèine, 

Gach bileag lan èibhneis, gun èislean, gun spàim, 
Na flùrain a' dùsgadh cho ùrail le chèile 

Mar bhuachaiUean eudmhor air feudail an àil. 
Cha mhair iad ach goirid ; cha mhaille tha 'n dàn doibh ; 

Tha trioblaid is gàbhadh a ghnàth air an tòir ; 
Bidh an snas is a' mhàldachd tha fuaighte r' an nàdur 

Roimh theachd an là màireach 'san àmhuinn gun treòir. 
An è gu 'm bheil caochladh làn sgrìobhte gach taobh dhinn> 

'S nach leugh sinn an t-aobhar an aodann gach àigh ? 
Ged 's fuaraìdh am Faoilteach le fhrasan 's le ghaothan, 

Tha fheartan cho caomh ruinn ri caoin-thràth a' Mhàigh. 
Ach faic Ooire-Bhreacain gun chaochladh 'na reachdan, 

sheachdain gu seachdain làn neirt mar bu nòs; 
A shruithean cho siùbhlach, cho cuilbheartach, dùbailt, 

A' sgapadh nan sùighean 'nan smùid do na neòil ; 

A chuartagan cealgach a' luasgadh na fairge 

'S a' dùsgadh thonn balbha gu aimhreit gach taobh ; 
Gu corranach, duaichnidh, le nuallan na gairge, 

A' cathadh sruth feirge tha ainmig 'san t-saoghal. 
Am maraiche dàna a thriallas thar sàile, 

Gun athadh troimh ghàbhadh 's muir àrd ris a' strìth, 
Le sgioba deas làidir a' deanamh mar 's àiU leis 

Gu 'n long a thoirt sàbhailt gu tàmh-chala sìth, 
Nuair chl e do ghnùis-sa fo mhùig is fo ghruaimean, 

Sruth-lìonaidh o 'n Buadh-sgeir 'ga chuartach le gàir, 
Thig rudha 'na ghruaidhean a' faicinn an uamhais, 

Gu 'm feum e bhi suainte 'nad dhualan gun dàil. 
thoiseach an t-saoghail tha thusa gun chaochladh ; 

Sruth-lìonaidh is traoghaidh 'gad aomadh gu strìth ; 
'S cho £eul 's a bhios Rè ann thoirt soiUse do dhaoine, 

Bidh iomairt nan caol seinn do shaorsa gun dith. 
Ach 's f heudar bhi tarruing ; cha 'n f haod mi bhi fanachd ; 

Ged 's mòrail A' ChaiUeach le langanan àrd, 
Cha dèan i ach smuaintean a dhùsgadh gu m' bhuaireadh : 

B' fhèarr leam an duanag a dh' f huàdaicheas cràdh. 



COTHAICHIBH I 

A mhuinntir mo ghaoil, 
Cothaichibh ! Cothaichibh ! 
A mhuinntir mo ghaoil, 
Cumaibh a suas. 

Ged bhios sibh 'gar sàrach' 
'S an-dòchas 'gar bàthadh, 
Nà gèillibh gii bràth dha 
Is gheibh sibh a' bhuaidh. 

Ged bhitheas an saoghal 

'Gad thionndadh 's 'gad aomadh, 

'S tu bitheanta saoilsinn 

Gu 'm feum thu bhi nuas, 
Na cuireadh sud sgàth ort ; 
Do 'n smuain thoir a' bhàirlinn 
Is seas is bi làidir 

Is gheibh thu a' bhuaidh. 

Ma 's cùram an t-saoghail, 
No eagal roimh dhaoine, 
No smuaintean air faoineis 

A chuir thu fo ghruaim, 
Bi fearail, bi stuama 
Is seas ris a' chruadal, 
'S bheir freasdal mu 'n cuairt e 

Gu 'm faigh thu a' bhuaidh. 

Biodh onoir is ceartas 
A' cumail do neirt riut, 
Is dòchas neo-mheata 

'San làimh a ta shuas ; 
Le creideamh neo-sgàthach 
'Na f hocal nach fàilnich ; 
'S gu 'n toir e gach là thu 

Troimh *n f hàsach le buaidh. 

THA NA SIANTAN AIR CAOCHLADH. 

Tha na siantan air caochladh ; tha 'n saoghal fo sprochd ; 
Chuir an doineann fhuar, f hiadhaich an ianlàidh 'nan tosd ; 
Tha sneachdadh trom, dòmhail a' còmhdach nam beann, 
A' lionadh nan glacan 's a' tacadh nan allt ; 
'S mise feitheamh an aiseig aig carraig a' chàòil 
Bi smaointean air àbhachd nan làithean a dh' aom. 

An làithean ar n-òige, dol an còmhdhail an t-sluaigh, 
Cha seall sinn ach faoin air mar dh' aomas iad uainn ; 
Cha tig e 'nar smaointean cho goirid 's tha 'n dàil 
Gus am brùchd oirnn gach leòn g* ar lùbadh gu làr, 
Gun chùram, gun èislean aig teumadh air taobh, 
Ar làithean a' snàg uainn gun àireamh. air aon. 

Nuair a luidheas an aois oimn 's a dh' aognas ar snuadh, 

Ar ciabh dol an tainead is smal air ar gruaidh, 

Bidh teugmhail 'nan còmhlan a' còmhradh gu truagh, 

Agus càirdean ar n-òige air sòmhladh 'san uaigh, 

'S ann an sin bhios ar cridhe, làn mulaid is gaoid, 

Bi smaointean air àbhachd nan làithean a dh' aom. 

O, Ard-righ na cruinne, ceann-uidhe ar dùil. 

Air an t^sneachdadh fhliuch, fhionnar, dhuit lùbas mi glùn, 

Is guidheam gu 'n òrduich thu dhòmhsa gu glic 

Bhi cuimhneachadh t' òrduighean gu h-umhal 's gu tric, 

Chum nuair chrìochnaicheas m' astar an glacaibh an aoig 

Nach cuimhnich thu m' fhàilinn 'sna làithean a dh* aom. 

O, GUR MIS' THA SONA DHETH. 

O, gur mis' tha sona dheth, 

'S mi toilichte is taingeil ; 
Is ged a 'tha mo sporan gann 

Is suarach leam 'san am e. 

An latha thàinig mi do 'n t-saoghal, 

Thàinig mi glè lom ann ; 
'S an latha their am bàs rium f hàgail, 

Fàgaidh mi gun phlang e. 

Ma gheibh mi aodach agus biadh 

Is a bhi saor o ainf hiach, 
Le aoibh is gràdh gach oidhche 's là 

A 'm dhachaidh, 's taobh mo ghealbhain. 

Cha 'n e cuid no cuibhreann dhaoin, 

Is cha 'n e maoin no airgead 
A bheir dhuinn sonas anns an t-saoghal : 

Tha sin 'na aon ni dearbhte. 

Ach a bhi toilichte le 'r staid 
Qun mhath neach eile dhearmad, 

Is anns an Ti bheir dhuinn gach ni 
Ar cridh' gach là bhi 'g earbsadh. 

